Aktar minn 200,000 imutu bil-Covid-19 fl-Istati Uniti
L-ammont ta' persuni li mietu bil-Covid-19 fl-Istati Uniti, qabeż il-200,000. Skont is-sit li jżomm id-data dwar l-imxija tal-coronavirus fid-dinja, Johns Hopkins University, aktar minn 6.8 miljun ruħ huma magħrufa li ġew infettati bil-Covid-19 fl-Istati Unit – ħafna aktar minn kull pajjiż ieħor fid-dinja. Il-President Amerikan Donald Trump qal li din iċ-ċifra ta' mwiet hija orribbli u qal li ċ-Ċina kien messha waqqfet il-virus. Huwa ddefenda wkoll ir-rekord tiegħu u qal li kieku l-Istati Uniti ma ħadux azzjoni, kieku hemm maż-żewġ miljun u nofs li mietu bil-coronavirus. Johns Hopkins University ilha tiġbor informazzjoni dwar il-każijiet ta' Covid-19 fid-dinja, minn mindu feġġ il-virus tard is-sena li għaddiet fiċ-Ċina. L-ewwel każ ta' coronavirus fl-Istati Uniti kien ikkonfermat f'Jannar. L-amministrazzjoni tal-President Trump spiss tiġi kkritikata għall-mod kif immaniġjat il-pandemija. Il-kandidat Demoktratiku għall-elezzjoni presidenzjali, Joe Biden qal li minħabba l-gideb u l-inkompetenza ta' Donald Trump, fl-aħħar sitt xhur il-pajjiż ra fost l-akbar telf ta' ħajjiet fl-istorja Amerikana. Żied li b'din il-kriżi, il-pajjiż kellu bżonn Presidenza serja iżda Trump ma kienx kapaċi. Biden qal li Trum naqqas milli jieħu azzjoni, ippanikja u riżultat t'hekk, l-Istati Uniti ħallsu l-agħar prezz fost il-pajjiżi kollha fid-dinja. Iżda fl-istess ġurnata, Trump qal li hu u l-amministazzjoni tiegħu għamlu biċċa xogħol fenomenali u ta lilu nnifsu A+ għal mod kif immaniġja l-pandemija. Huwa qal li bil-vaċċin jew mingħajru, l-Istati Uniti qabżet l-agħar tal-pandemija.